ING și-a anunțat clienții din România că începând cu luna aprilie își modifică condițiile contractuale. Astfel, din 14 iunie, banca va opera unele modificări în ce privește comisioanele percepute, va introduse unele noi și va sista anumite servicii pentru clienți.
Astfel, deschiderea unui cont curent in lei la ING va rămâne netaxat, insă administrarea în cazul contului curent în lei „ING Card Complet” fără venituri recurente este taxată, din aprilie, cu 9 lei.
Retragerea banilor cash se va comisiona cu minim 5 lei, din 14 iunie, pentru „ING Card Complet” fără venituri recurente
Potrivit băncii, începând cu 14 iunie 2024, ING va taxa retragerile de numerar în lei de la ATM-ul băncii pentru contul de bază în lei „ING Card Complet” fără venituri recurente. Se va aplica comisionul de 1% din suma retrasă, dar nu mai puţin de 5 lei pentru:
Retrageri de numerar în lei de la ATM-ul bănci
Retrageri de numerar în euro de la ATM-ul bănci
Retrageri de numerar în lei de la ATM-ul altor bănci
Retrageri de numerar în lei de la ghișeul altor banci
Retrageri de numerar în valută de la ATM-ul sau ghişeul altor bănci.
Atentie! Pentru Cont curent în lei „ING Card Complet” cu venituri recurente sau cu titular având vârsta între 18 şi 24 ani și Cont curent în lei „ING Card Complet” cu Opţiunea ING Gold, banca păstrează comisioanele zero.
ING taxează jocurile de noroc
Totodată, ING va comisiona plata cu cardul (la POS/pe internet) pentru jocurile de noroc (gambling). Din 14 iunie 2024, se va aplica comisionul de 4,9 lei + 2,2% din suma tranzacției, pentru fiecare tranzacție de tip Jocuri de noroc (Gambling). Pentru toate conturile ING:
Cont curent în lei „ING Card Complet” fără venituri recurente
Cont curent în lei „ING Card Complet” cu venituri recurente sau cu titular având vârsta între 18 şi 24 ani Cont curent în lei „ING Card Complet” cu Opţiunea ING Gold.
Plăți în valoare de 5.000 de lei lunar pentru zero comision de administrare cont ING Gold
Banca introduce și taxe pentru administrarea contului ING Gold, lunar cu 29 de lei, în anumite condiții.
ING precizează că acest comision va fi ZERO pentru clienţii care înregistrează în conturile proprii în lei (curente sau de împrumut) operaţiuni de plată cu cardul principal/suplimentar (de debit sau de credit) la POS şi/sau pe internet în valoare totală de 5.000 lei, ce au fost decontate în luna anterioară şi evidenţiate în extrasul de cont aferent. Nu sunt avute în vedere plăţile cu cardul de tip transfer fonduri. ING verifică lunar îndeplinirea acestei condiţii şi, dacă nu este îndeplinită, va aplica comisionul de 29 lei.
Alte precizări de la ING
Comisionul de emitere şi cel de administrare al cardului Gold este 0 pentru un singur card Gold activ emis pe numele titularului de cont ataşat unui cont curent. Începând cu al doilea card Gold activ emis pe numele titularului de cont se va percepe comisionul de emitere card în valoare de 120 lei/card.
Comisionul de emitere este 0 lei la emiterea primului card instant in lei atașat primului cont ING Card Complet şi doar dacă s-au solicitat împreună deschiderea contului şi emiterea cardului. În toate celelalte situaţii (ex. emiterea primului card instant solicitat ulterior deschiderii unui cont ING Card Complet, etc), comisionul de emitere card instant este în cuantum de 20 de lei/card.
Comisionul de administrare card (emis instant sau nu) este 0 lei doar pentru un singur card activ emis pe numele titularului de cont atașat unui cont curent. Dacă un cont curent are atașate mai multe carduri active emise atât pe numele titularului de cont cât și pe numele altor persoane, se va aplica comisionul de administrare de 2 lei/card/lună începând cu al doilea card activ emis pe numele titularului de cont atașat aceluiași cont.
Din 12 septembrie dispare ING Pay
Cardul ING Pay nu mai poate fi achiziţionat odată cu contul „ING Card Complet”. Începând cu data de 12.09.2024 Cardul ING Pay nu va mai putea fi achiziţionat, iar Cardurile ING Pay achiziţionate deja nu vor mai putea fi utilizate începând cu această dată pentru cumpărături la POS-uri cu funcționalitate contactless şi retrageri de numerar de la ATM-urile cu funcționalitate contactless, anunță banca.
ING reamintește că pentru a beneficia de taxe şi comisioane zero aferente ING Card Complet cu venituri recurente, este necesar ca lunar în contul curent în lei:
- să se încaseze venit recurent în cuantum de minimum 700 lei/lună (venit provenit din salarii, pensii, chirii etc, fără a se considera venit recurent încasările provenite din jocuri de noroc) şi
- să se efectueze cel puţin o plată către o altă persoană (cu excepţia debitărilor de rate şi comisioane datorate ING Bank).
ING verifică lunar îndeplinirea acestor condiţii şi, în cazul în care acestea nu sunt îndeplinite în cel puţin 2 luni dintre ultimele 3 luni încheiate, se vor aplica taxele şi comisioanele aferente ING Card Complet fără venituri recurente.
NOTA. Toate companiile își ajustează anual contractele, în functie de condițiile economice. La fel și băncile. În cazul produselor destinate contului curent, acestea se ajustează anual. NU același lucru se întâmplă în contractele de creditare- condițiile nu se pot schimba – sunt costuri asumate prin contract. Excepţie pot face costurile impuse prin legislaţie, sau costurile specifice unor servicii suplimentare solicitate în mod expres de client.